Document ID: /roh_data/filtered/fineweb-2-filterrobots_roh.jsonl.gz/65569

trun/rabius volva la partida
La partida da Cuppa svizra entscheiva ideal per l’equipa da casa. Gia suenter 5 minutas va Trun/Rabius entras Damian Schmed suenter ina corna en avantatg. Mo quei eis ei lu era stau per l’equipa dalla Cadi; silsuenter surpren Altstätten pli e pli la bitgetta dil giug. Mergim Osmani para da sesentir bein quei di a Pustget e setta avon pausa in schuber hattrick per l’equipa dil cantun S. Gagl, aschia ch’il resultat munta suenter 45 minutas ad 1:3 per Altstätten. Il CBTR reagescha cun Gianin Derungs e Clau Berther ed ina midada da sistem. Quei porta beinspert fretg e Gianin Derungs marca a moda a maniera sco mo el sa far ei il secund gol per l’equipa da casa. Trun/Rabius ei uss anavos el giug e muossa ina tut autra prestaziun che avon pausa. Quei meina ella 65. minuta tier il 3:3 entras Patrizio Decurtins. E sis minutas avon la fin vegn ei aunc meglier: Gianin Derungs vegn lantschaus cun in bi pass e setta il CBTR en avantatg. Malgrad che Trun/Rabius sto ellas davosa minutas aunc midar il goli vegn Altstätten buc pli da reagir, aschia che Trun/Rabius ei ina runda vinavon ella Cuppa svizra.
Facit dil giug: Avon pausa ina miserabla e suenter pausa ina grondiusa prestaziun. Per ils aspectaturs segir fetg interessant – per ils trenaders perencunter da piarder gnarva.
Continue Reading
bènaltè! 2021
Punctualmein sill'entschatta dalla nova sesiun da ballapei astgein nus tener enta maun – ni sil admirar en fuorma digitala sin tablets, computers, smartphones etc. – la sisavla ediziun dil «bènaltè!». Questa ediziun sefatschenta oravontut culla collaboraziun dils dus anteriurs rivals – il CB Trun/Rabius e l'US Danis-Tavanasa – e siu futur.
Secapescha vegnan era nos juniors buca alla cuorta. Igl ei adina stau ina finamira da nossa redacziun d’era porscher als juniors, nies futur, spazi ed ina plattafuorma. Sco usitau vegn era il humor buc alla cuorta. Cun ina rubrica cun leghers maletgs vulein nus contonscher ils lecturs e las lecturas che legian meins bugen e prefereschan comics.
Malgrad che la sesiun 2020/2021 ei stada speciala, eisi era vegniu dau ballapei a Trun. Sil scalem da juniors ha la sesiun saviu vegnir menada atras pli u meins normal. Entginas equipas han era saviu festivar grond success. Per exempel han nos juniors C fatg il pass naven dalla 2. ella 1. classa da fermezia. Quella equipa vegn prida sut la marella in tec pli en detagl.
Nus sperein da saver svegliar vies interess, giavischein a vus bien divertiment culla lectura e selegrein da bunas discussiuns davart il CB Trun/Rabius. Manteni il humor e stei sauns!
Il «bènaltè!» 2021 en fuorma da PDF saveis vus telecargar cheu.